
Til:

Universitetsstyret 

Møtedato:

13. oktober, 2005.

Arkivref.:

200506252-1/SAE/212

mandat for UNIVERSITETSSTYRETS TILSETTINGSUTVALG 

I forrige møte (sak S 50-05) fastsatte universitetsstyret sammensetning av universitetsstyrets tilsettingsutvalg. Universitetsdirektøren legger i denne saken fram forslag til mandat for utvalget da det er behov for en klargjøring (vedlegg 1).

Utlysning og ansettelse i undervisnings- og forskerstillinger reguleres av Lov om universiteter og høyskoler av 28.02.2005 (UHL). I lovens § 6-3 nr. 1 står følgende:   Ansettelse i undervisnings- og forskerstillinger foretas av styret, eller etter styrets beslutning av underordnet organ eller ett eller flere ansettelsesutvalg. Styret selv fastsetter sammensetningen av ansettelsesutvalget. Studentene skal være representert i ansettelsesorganet, hvis ikke styret enstemmig bestemmer noe annet.

Tilsetting i vitenskapelige begynner- og mellomstillinger foretas i fakultetsstyrene eller egne tilsettingsutvalg ved fakultetene. Tilsettinger  i vitenskapelige toppstillinger, og tilsettinger i begynner- og mellomstillinger for Tromsø museum, Samisk senter, U-Vett og Universitets-biblioteket, ble fram til og med 2002 foretatt av universitetsstyret. For å frigi tid og ressursbruk i universitetsstyret, ble det i sak S 175-02 (200204387) vedtatt å delegere ansettelsesmyndighet i vitenskapelige toppstillinger til et eget tilsettingsutvalg (TU) som utgår fra universitetsstyret. Kopi av sak S175-02 med vedtak følger vedlagt (vedlegg 2).

Følgende oppgaver er delegert til TU per i dag:

1) Tilsetting av professorer.

2) I forbindelse med den nasjonale opprykksordning, foretar TU oppnevnelse av bedømmelseskomité, godkjennelse av bedømmelser, samt tildeling av opprykk til professor for søkerne fra UiTø.

3) Direktetilsettinger for alle kategorier vitenskapelige stillinger.

4) Tilsetting i vitenskapelige begynner- og mellomstillinger ved Tromsø museum, Senter for samiske studier, Universitetets videre- og etterutdanning (U-VETT) og andre enheter under universitetsstyret.

5) Tilsetting i administrative lederstillinger ved fakultetene, NFH, avdelingene i sentraladministrasjonen, Tromsø museum og Universitetsbiblioteket.

Klargjøring av myndighet for TU – forslag til oppgaver som kan legges til TUs myndighet.

Det er flere typer oppgaver/myndighet som ligger til et tilsettingsorgan. Det ble ved opprettelsen av TU ikke tatt stilling til om saker om oppsigelse, ordensstraff, suspensjon og avskjed (tjenestemannsloven §§ 10,14 og 15) ligger under TUs myndighet. Videre er det heller ikke klargjort om TU er klageinstans for klagesaker fra lavere forvaltningsnivå.

- Saker om oppsigelse, ordensstraff, avskjed og suspensjon

Et vedtak om at en tjenestemann skal sies opp, ilegges ordensstraff, gis avskjed eller suspenderes, treffes av tilsettingsorganet jf. lov om statens tjenestemenn § 17.  I sak S 175-02 ble det som nevnt vedtatt å opprette et eget tilsettingsutvalg for vitenskapelige toppstillinger. Det ble ikke tilstrekkelig klargjort at alle saker som normalt behandles av et tilsettingsorgan, ble delegert til TU. Universitetsdirektøren mener at enkeltsaker normalt ikke bør behandles i universitetsstyret. Imidlertid vil saker om oppsigelse, avskjed eller suspensjon av ansatte – i særlig grad vitenskapelig toppstillinger – kunne inneholde prinsipielt viktige momenter. En slik sak vil kunne få større interesse fra media, føre til søksmål og omdømmetap. En fordel med behandling i universitetsstyret er at det har en bredere sammensetning – med eksterne representanter. De sistnevnte vil kunne bidra med en annen kompetanse og et blikk utenfra. Da konsekvensene kan være store, er det særlig viktig at beslutningene kvalitetssikres godt. Det er relativt få saker om oppsigelse, avskjed og suspensjon. Det vil derfor ikke representere noe vesentlig merarbeid for styret å være avgjørelsesmyndighet for slike type saker. Universitetsdirektøren foreslår derfor at slike saker skal behandles i universitetsstyret. I saker om ordensstraff vil ikke de momenter som nevnt overfor, gjøre seg så sterkt gjeldende. Universitetsdirektøren foreslår at saker om ordensstraff ligger under TUs myndighetsområde. Det bør også nevnes at ordensstraff som reaksjonsform er vedtatt fjernet i forslag til nye lover (tjenestemannslov og arbeidsmiljølov) som er vedtatt. Det er imidlertid politiske signaler om at en påtroppende regjering vil fremme forslag om omfattende endringer i de vedtatte lovene.

- Tilsetting av universitetsbibliotekarer og førstebibliotekarer

Tilsetting av universitetsbibliotekarer har tradisjonelt vært gjort av tilsettingsrådet for teknisk/administrative stillinger, mens førstebibliotekarer har vært behandlet av TU. Dette siste har ikke gått klart frem av delegasjonsvedtak fra universitetsstyret. Det er gode grunner for at TU også bør tilsette i universitetsbibliotekarstillinger. Selv om slike stillinger ikke behandles og bedømmes på lik linje med undervisnings- og forskerstillinger, er de faglige vurderingene av kandidatene mer lik vurderingen av kandidater til undervisnings- og forskerstillinger enn vurderingene til teknisk/administrative stillinger. Universitetsdirektøren vil derfor foreslå at tilsettingsmyndigheten for både universitetsbibliotekarer og førstebibliotekarer legges til TU. 

- Oppsummering

Universitetsdirektøren foreslår at det gjøres vedtak som utvider, samt klargjør TUs myndighetsområde – i forhold til styrets vedtak i sak S 175-02 – ved at:

1) Universitetsstyrets tilsettingsutvalg er tilsettingsmyndighet i saker om ileggelse av ordensstraff for de samme stillingsgrupper som tilsettingsutvalget er tilsettingsmyndighet for. (Saker om oppsigelse, avskjed og suspensjon vedtas av styret selv).

2) Universitetsstyrets tilsettingsutvalg foretar tilsetting i universitetsbibliotekar- og førstebibliotekarstillinger.
Innstilling til vedtak:

Mandat for universitetsstyrets tilsetingsutvalg fastsettes i samsvar med universitetsdirektørens forslag med de merknader som fremkom i møtet.

Tromsø, 06.09.2005.

	Jan Larsen
	

	universitetsdirektør
	

	
	Håvard Bekkelund

	
	personal- og økonomidirektør


Vedlegg:

1) Forslag til mandat for Universitetsstyrets tilsettingsutvalg

2) Sak S 175-02

